LIETUVOS RESPUBLIKOS SUSISIEKIMO MINISTRO

Į S A K Y M A S

DĖL GELEŽINKELIO ĮMONIŲ (VEŽĖJŲ) EKONOMINĮ PAJĖGUMĄ APIBŪDINANČIŲ RODIKLIŲ KRITINIŲ REIKŠMIŲ PATVIRTINIMO

2007 m. vasario 28 d. Nr. 3-69

Vilnius

Vadovaudamasis Keleivių, bagažo ir krovinių vežimo geležinkelių transportu licencijavimo taisyklių, patvirtintų Lietuvos Respublikos Vyriausybės 2003 m. birželio 17 d. nutarimu Nr. 783 (Žin., 2003, Nr. 59-2677; 2006, Nr. 136-5173), 14.3.2 punktu,

tvirtinu Geležinkelio įmonių (vežėjų) ekonominį pajėgumą apibūdinančių rodiklių kritines reikšmes (pridedama).

SUSISIEKIMO MINISTRAS	ALGIRDAS BUTKEVIČIUS

PATVIRTINTA

Lietuvos Respublikos susisiekimo ministro 2007 m. vasario 28 d. įsakymu Nr. 3-69

GELEŽINKELIO ĮMONIŲ (VEŽĖJŲ) EKONOMINĮ PAJĖGUMĄ APIBŪDINANČIŲ RODIKLIŲ KRITINĖS REIKŠMĖS

1. Geležinkelio įmonių (vežėjų) ir įmonių, pageidaujančių verstis geležinkelių transporto ūkine komercine veikla ir norinčių gauti atitinkamos (-ų) rūšies (-ių) licenciją (-as) bei pateikusių paraišką Valstybinei geležinkelio inspekcijai prie Susisiekimo ministerijos (toliau – Inspekcija), ekonominį pajėgumą apibūdinančių rodiklių kritinės reikšmės (toliau – kritinės reikšmės) yra šios:

1.1. bendrasis pelningumas (bendrojo pelno (nuostolio) ir pardavimo pajamų santykio procentinė išraiška) – ne mažiau kaip 5 %;

1.2. grynasis pelningumas (grynojo pelno (nuostolio) ir pardavimo pajamų santykio procentinė išraiška) – ne mažiau kaip 3 %;

1.3. turto grąža (grynojo pelno (nuostolio) ir turto vertės santykio procentinė išraiška) – daugiau kaip 5 %;

1.4. nuosavybės (kapitalo) grąža (grynojo pelno (nuostolio) ir nuosavo kapitalo santykio procentinė išraiška) – daugiau kaip 5 %;

1.5. skolos koeficientas (įsipareigojimų ir turto santykio procentinė išraiška) – mažiau kaip 70 %;

1.6. ilgalaikio įsiskolinimo koeficientas (ilgalaikių įsipareigojimų ir turto santykio procentinė išraiška) – mažiau kaip 60 %;

1.7. trumpalaikio įsiskolinimo koeficientas (trumpalaikių įsipareigojimų ir turto santykio procentinė išraiška) – mažiau kaip 60 %;

1.8. skolos ir nuosavybės (sverto) koeficientas (įsipareigojimų ir nuosavo kapitalo santykio procentinė išraiška) – ne daugiau kaip 70 %;

1.9. einamojo likvidumo koeficientas (trumpalaikio turto ir trumpalaikių įsipareigojimų santykinis dydis) – daugiau kaip 1,2;

1.10. kritinio likvidumo koeficientas (trumpalaikio turto ir atsargų skirtumo bei trumpalaikių įsipareigojimų santykinis dydis) – daugiau kaip 1,0;

1.11. bendrojo likvidumo koeficientas (nuosavo kapitalo ir įsipareigojimų santykinis dydis) – daugiau kaip 1,0;

1.12. manevringumo koeficientas (trumpalaikio turto ir nuosavo kapitalo santykinis dydis) – daugiau kaip 0,4;

1.13. pirkėjų įsiskolinimo koeficientas kalendorinių metų dienomis (trumpalaikio pirkėjų įsiskolinimo ir pardavimo pajamų, gautų per vienerius kalendorinius metus, tenkančių vienai kalendorinei dienai, santykinis dydis) – ne daugiau kaip 60 dienų.

2. Geležinkelio įmonių (vežėjų) ir įmonių, pageidaujančių verstis geležinkelių transporto ūkine komercine veikla ir norinčių gauti atitinkamos (-ų) rūšies (-ių) licenciją (-as) bei pateikusių paraišką Inspekcijai, ekonominis pajėgumas yra tinkamas licencijuojamos veiklos sąlygoms vykdyti, kai įmonė atitinka 7 ar daugiau kritinių reikšmių, nustatytų šių Geležinkelio įmonių (vežėjų) ekonominį pajėgumą apibūdinančių rodiklių kritinių reikšmių 1 punkte.

______________